CELEX: C2004/217/30
Language: sk
Date: 2004-08-28 00:00:00
Title: Vec C-283/04: Žaloba podaná dňa 1. júla 2004 Komisiou Európskych spoločenstiev proti Holandskému kráľovstvu

28.8.2004   
            
            
               SK
            
            
               Úradný vestník Európskej únie
            
            
               C 217/16
            
         Žaloba podaná dňa 1. júla 2004 Komisiou Európskych spoločenstiev proti Holandskému kráľovstvu
   (Vec C-283/04)
   (2004/C 217/30)
   Komisia Európskych spoločenstiev, v zastúpení: H. Støvlbæk a A. Nijenhuis, splnomocnení zástupcovia, podala dňa 1. júla 2004 na Súdny dvor Európskych spoločenstiev žalobu proti Holandskému kráľovstvu.
   Žalobca navrhuje, aby Súdny dvor:
   
               —
            
            
               rozhodol, že si Holandské kráľovstvo nesplnilo povinnosti vyplývajúce mu z článkov 56 a 43 ES tým, že ponechalo v platnosti niektoré ustanovenia stanov spoločnosti TPG, podľa ktorých základné imanie spoločnosti obsahuje zvláštnu akciu na meno, ktorú vlastní holandský štát a s ktorou sú spojené určité osobitné práva ohľadne schvaľovania určitých rozhodnutí, prijímaných príslušnými orgánmi spoločnosti;
            
         
               —
            
            
               zaviazal Holandské kráľovstvo na náhradu trov konania.
            
         Žalobné dôvody a hlavné tvrdenia
   Spoločnosť Koninklijke PTT Nederland NV bola v roku 1998 rozdelená na dve nezávislé spoločnosti: Koninklijke KPN NV (KPN) pre činnosť v oblasti telekomunikácie a TNT POSTGROEP NV (TPG) pre činnosť v oblasti logistiky a triedenia. Základné imanie spoločnosti TPG je tvorené popri kmeňovými akciami a prednostnými akciami jednou akciou na meno, s ktorou sú spojené určité osobitné práva. Tato akcia je v súčasnosti vo vlastníctve holandského štátu.
   Na základe stanov by mali byť s touto zvláštnou akciou spojené osobitné práva týkajúce sa schvaľovania určitých rozhodnutí, ktoré by prijímali príslušné orgány spoločnosti.
   Podľa názoru Komisie obmedzujú práva spojené s touto zvláštnou akciou slobodu voľného pohybu kapitálu a slobodu usadiť sa. Z nej vyplývajúce zvláštne oprávnenia by mohli, aj keď nie sú výslovne diskriminačné, sťažiť nadobúdanie akcií predmetnej spoločnosti a odradiť investorov z iných členských štátov od investovania do základného imania tejto spoločnosti. Tieto oprávnenia totiž majú za následok podstatné obmedzenie práv, ktoré sú za obvyklých okolností spojené s priamymi investíciami do TPG. Môžu teda ovplyvňovať voľný pohyb kapitálu a byť obmedzením voľného pohybu kapitálu v zmysle článku 56 Zmluvy o ES.
   Vzhľadom na to, že tieto zvláštne oprávnenia dávajú holandskému štátu možnosť vykonávať kontrolu nad obchodnou politikou, ako aj nad všeobecnou podnikateľskou činnosťou spoločnosti, ovplyvňujú okrem toho aj priame investície, a z týchto dôvodov môžu tieto oprávnenia byť obmedzením slobody usadiť sa, ktorá je zakotvená v článku 43 ES.
   Komisia nepopiera, že zabezpečenie dobre fungujúceho poštového systému, ako to zamýšľa holandská vláda, môže byť opodstatneným verejným záujmom. Konštatuje však, že by sa práva spojené s „osobitnou akciou“ vzťahovali aj na poštové služby, ktoré nepatria medzi univerzálne služby definované smernicou 97/67/ES (ako napr.: expresná služba alebo logistické služby); takéto služby nie sú teda odôvodnené potrebou vynútenou verejným záujmom, ktorý by ospravedlňoval obmedzenie základných zásad ES. Okrem toho by holandské úrady nevyužili všetky možnosti, ktoré predpokladá smernica 97/67/ES pre poskytovanie univerzálnych poštových služieb. V tejto súvislosti treba poukázať na to, že smernica 2002/39/ES rozšírila možnosti členských štátov zaviesť kontroly a špecifické konania pre zabezpečenie náležitého poskytovania vyhradených služieb. V tomto kontexte sa nejaví byť použitie mechanizmu zvláštnych oprávnení primerané sledovanému cieľu. V konečnom dôsledku nie je charakter voľnej úvahy výkonu zvláštnych oprávnení ani v súlade s požiadavkami stanovenými judikatúrou Súdneho dvora.